Але ж спачатку Марыя, скончыўшы Альшанскую сярэднюю школу, па прыкладу старэйшага брата Івана хацела падацца ў настаўнікі. І перадумала ў апошні момант, калі ўжо былі ўступныя іспыты. Вырашыла – не спадабаецца бухгалтэрыя, вернецца да першапачатковага жадання. Але яно так і засталося ў мінулым. Скончыла адразу Мінскі гандлёва-эканамічны каледж. Тады і праніклася любоўю да нашай сталіцы і неўзабаве, адразу пасля заканчэння, пачала атрымліваць вышэйшую адукацыю на завочным аддзяленні Мінскага ўніверсітэта кіравання. Прызнаецца, што даспадобы гарадская мітусня і няспынны рух, і сябе яна адчувае там, як дома.